送許璋監簿歸泰州
作者：梅堯臣
朝代：宋

paragraphs: 木枯鳥不巢，泉涸魚不游。
我非魚鳥情，貧縛路阻脩。
高陽有令子，嗣世學已優。
前日來京城，問恤忍涕流。
今失王府薦，命奇言非讎。
家聲喜未墜，辭我還海陬。
爲酌一壺酒，敘懷心如抽。
子之伯父歿，遣奠固莫由。
豈欲寡恩義，力薄難置郵。
因寄緣睫淚，洒向君衣裘。